Krajnji novčani izdatak za potrošnju kućanstva ne obuhvaća sljedeće granične slučajeve: 11. Ne obuhvaća dohodak u naravi budući da to nije novčana transakcija (iako je prema ESA 3.76.b uključen u krajnji trošak potrošnje). 12. (a) Nisu obuhvaćeni socijalni prijenosi u naravi koje primaju kućanstva, uključujući i one dijelove troškova koje inicijalno snose kućanstva, a koja im potom nadoknađuje socijalna sigurnost, neko državno tijelo ili NPUSK, npr. za liječničke usluge ili obrazovanje. Kad kućanstvo kupuje robu ili uslugu za koje će kasnije dobiti povrat dijela ili cjelokupne cijene, kućanstvo se smatra samo agentom koji djeluje u ime fonda socijalne sigurnosti, državnog tijela ili NPUSK. Iznosi vraćeni kućanstvu podrazumijevaju se kao socijalni prijenosi u naravi koje izvršava socijalna sigurnost, državna tijela ili NPUSK. Oni se ne bilježe kao prijenosi gotovine kućanstvima i ne ubrajaju se u raspoloživi dohodak kućanstava. Takva knjigovodstvena metoda ima isti učinak kao kad fond socijalne sigurnosti kupuje robu i usluge od proizvođača na tržištu te ih potom preprodaje kućanstvima po nižim netržišnim cijenama. To znači da je cijena koja se uzima za HIPC iznos koji kućanstvo plaća umanjen za vraćenu svotu. (b) Sva ostala nadoknađivanja državnih tijela, prije svega naknade za najamnine stanarima kako bi se smanjile njihove stanarine (uključujući plaćanja koja po odluci stanara odlaze izravno najmodavcu), smatraju se socijalnom pomoći u novcu i zato ulaze u raspoloživi dohodak kućanstava. To znači da je puna cijena robe ili usluge prije povrata uvrštena u HIPC. 13. Nisu obuhvaćene ni usluge korištenja stambenih objekata u vlasništvu stanara, jer to nisu novčane transakcije (iako su prema ESA 3.76.a uključene u krajnji izdatak za potrošnju). 14. Nije obuhvaćena kupovina stambenih objekata i stavke koje se podrazumijevaju kao nabava neproizvedenih materijalnih dobara, posebno kupovina zemljišta. 15. Nisu obuhvaćeni troškovi koje stanar—vlasnik preuzima za uređenje, održavanje i popravak stambenog objekta, koje obično ne snose stanari. 16. Nisu obuhvaćeni troškovi za dragocjenosti. 17. Nisu obuhvaćeni troškovi kućanstava kao vlasnika poduzeća bez pravne osobnosti učinjeni u poslovne svrhe. 18. Nisu obuhvaćeni obvezni porezi na dohodak i imovinu koji su na snazi, nenadoknađena plaćanja, u gotovini ili naravi, koja redovito državni sektor i ostatak svijeta razrezuje na dohodak i imovinu institucionalnih jedinica, kao i neki redoviti porezi koji se ne razrezuju ni prema dohotku niti prema imovini. Ostali tekući porezi, uključuju sva ona plaćanja koja izvršavaju kućanstva za dozvole koje se smatraju porezima, primjerice za dozvole za vlasništvo ili korištenje vozila, čamaca ili zrakoplova itd. 19. (a) Nisu obuhvaćene članarine, doprinosi i ostala davanja koja kućanstva plaćaju NPUSK-u, kao članarine sindikatima, strukovnim društvima, potrošačkim udrugama, crkvama, socijalnim, kulturnim, rekreacijskim i sportskim klubovima. (b) Međutim, ako se klub, sindikat, društvo ili udruženje može smatrati proizvođačem na tržištu, koji prodaje svoje usluge po gospodarski značajnim cijenama, što je obično i slučaj čak i kad imaju pravni status neprofitne organizacije, onda se članarine, doprinosi i ostala davanja koja kućanstva plaćaju smatraju kao plaćanja za pružene usluge — a ne kao prijenos — te su zato obuhvaćeni HIPC-om. 20. Nisu obuhvaćeni dobrovoljni prilozi u gotovini ili naravi kućanstava karitativnim i humanitarnim organizacijama. 21. Nisu obuhvaćena plaćanja iz dohotka od imovine, uključujući kamate. Dohodak od imovine je dohodak koji vlasnik financijskih sredstava ili materijalnih neproizvedenih sredstava dobiva zauzvrat zato što stavlja na raspolaganje novčana sredstva ili materijalna neproizvedena sredstva drugoj institucionalnoj jedinici. Prema uvjetima financijskih instrumenata koje su međusobno dogovorili, kamata je iznos koji je dužnik obavezan platiti vjerovniku u određenom vremenskom razdoblju, a da se iznos neisplaćene glavnice ne smanjuje. 22. Nisu obuhvaćeni obvezni ili dobrovoljni socijalni doprinosi, kao stvarni socijalni doprinosi poslodavaca fondovima socijalne sigurnosti, osiguravajućim društvima ili samostalnim kao i nesamostalnim mirovinskim fondovima koji upravljaju sustavima socijalnog osiguranja kako bi osigurali prava iz socijalne sigurnosti za svoje zaposlenike, ili socijalna davanja zaposlenika koja se plaćaju socijalnoj sigurnosti, privatno financiranim programima ili programima bez osiguranih sredstava. 23. Nisu obuhvaćene usluge iz životnog osiguranja i umirovljeničkih fondova (iako su prema ESA 3.76.f i g takve usluge uključene u krajnje izdatke za potrošnju u iznosu implicitne naknade za uslugu). 24. Nisu obuhvaćene neto neživotne premije osiguranja. Te su premije plative prema policama koje su sklopile institucionalne jedinice. Police koje su sklopila pojedina kućanstva su one koje su sklopljene na njihovu inicijativu i za njihovu korist, neovisno od njihovih poslodavaca ili države, i izvan sustava socijalnog osiguranja. Neto premije neživotnog osiguranja sastoje se od stvarnih premija koje plaćaju korisnici polica kako bi imali pokriće osiguranjem za vrijeme obračunskog razdoblja (zarađene premije) i dopunskim premijama koje su plative iz dohotka od imovine koje se pripisuje korisniku police osiguranja nakon oduzimanja naknade za usluge pojedinih osiguravajućih društava. (NB: te naknade za usluge su obuhvaćene u krajnjem novčanom trošku potrošnje kućanstva). Neto premije neživotnog osiguranja su iznosi koji omogućavaju pokriće rizika raznih događaja i nezgoda kojih je posljedica šteta na robi ili imovini, ili ozljeda osoba koje su uzrokovane prirodnim ili ljudskim faktorima npr. vatra, poplave, prometne nezgode, sudari, potonuća, krađa, nasilje, nezgode, bolest, ili protiv financijskih gubitaka zbog okolnosti kao što su bolest, nezaposlenost, nezgode itd. 25. Nisu obuhvaćeni tekući prijenosi između kućanstava, a oni se sastoje od svih tekućih prijenosa u gotovini ili u naravi, koje rezidentna kućanstva uplaćuju drugim rezidentnim ili nerezidentnim kućanstvima ili ih od njih primaju. 26. Nisu obuhvaćene novčane kazne i penali. Njih institucionalnim jedinicama izriču sudovi ili kvazi—sudska tijela i podrazumijevaju se kao obvezni tekući prijenosi. Također nisu obuhvaćene novčane kazne i penali koje izriču porezne uprave zbog izbjegavanja ili kašnjenja u plaćanju poreza, a koje se obično ne može razlikovati od samih poreza. 27. Nisu obuhvaćene lutrije i igre na sreću; ni plaćanja naknada za usluge jedinicama koje organiziraju lutrije i igre na sreću, niti preostali tekući prijenosi koji se isplaćuju dobitnicima (iako su prema ESA 4.135 naknade za uslugu uključene u krajnje izdatke za potrošnju).